
Az önelbeszélés módozatai Nádas Péter Egy családregény vége című regényében

Tanulmányomban Nádas Péter Egy családregény vége című művét olvasom újra egy oppozíció mentén, amely az elsődleges elbeszélő (Simon Péter) és az ő szólamán belül megjelenő nagypapa elbeszélésmódja között áll fenn. Mindkét elbeszélésmódot önelbeszélésként értelmezem, a narratív identitás elméleteinek azon tételére alapozva, miszerint élettörténetünk elbeszélései szoros összefüggésben állnak identitásunkkal. Amíg a nagypapa történetei (élettörténetének részletei, és a családtörténeti mítosz) egy jól kidolgozott, látszólag egységes és stabil identitás képét vázolják, azzal szemben a Simon Péterhez fűződő szövegrészek egy kialakulatlan, zavart identitás lenyomataiként vannak jelen a regényben. Az újraolvasás során annak megválaszolására is kísérletet teszek, mi az, ami ellehetetleníti és destruálja a nagypapa identitásmodelljét, illetve Simon Péter esetében az identitás kialakulásának akadályát képezi.



